แรงซื้อกลุ่ม “อิเล็กทรอนิกส์” ดัน SET เช้าพุ่ง 11 จุด
SET ภาคเช้าพุ่ง 11 จุด รับแรงซื้อกลุ่ม “อิเล็กทรอนิกส์” ให้แนวรับ 1,550 จุด และแนวต้าน 1,570 จุด
SET ภาคเช้าพุ่ง 11 จุด รับแรงซื้อกลุ่ม “อิเล็กทรอนิกส์” ให้แนวรับ 1,550 จุด และแนวต้าน 1,570 จุด
27 ก.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:38 น. อยู่ที่ 1,564.34 จุด เพิ่มขึ้น 11.16 จุด หรือ 0.72% สูงสุดที่ 1,564.86 จุด ต่ำสุดที่ 1,555.64 จุด มูลค่าการซื้อขาย 2.29 หมื่นล้านบาท
โดยตลาดหุ้นไทยเช้านี้ปรับตัวขึ้นไปกว่า 10 จุด รับแรงซื้อกลุ่มอิเล็กทรอนิกส์ นำโดย DELTA ที่พุ่งขึ้นมาแรงหลังจากผลประกอบการไตรมาส 2/65 ดีกว่าที่ตลาดคาด ขณะที่ตลาดยังรอติดตามการประชุมธนาคารกลางสหรัฐ(เฟด)ในวันที่ 26-27 ก.ค.นี้
นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน ฝ่ายวิจัย บล.เมย์แบงก์ (ประเทศไทย) กล่าวว่า ดัชนีหุ้นไทยภาคเช้าปรับตัวขึ้นไปกว่า 10 จุด โดยได้รับแรงหนุนจากราคาหุ้น DELTA พุ่งขึ้นนำกลุ่มอิเล็กทรอนิกส์ ซึ่งมีผลต่อภาพรวมตลาดกว่า 7 จุด เนื่องจากงบการเงินไตรมาส 2/65 ของ DELTA ออกมาดีกว่าตลาดคาด
ทั้งนี้ DELTA รายงานไตรมาส 2/65 มีกำไรสุทธิ 4.26 พันล้านบาท เทียบกับช่วงเดียวกันของปีก่อนที่มีกำไรสุทธิ 1.66 พันล้านบาท โดยแนวโน้มรายได้ของ DATA Center เพิ่มขึ้น อีกทั้งอัตรากำไรขั้นต้นเพิ่มขึ้นมาที่ 25% จากไตรมาส 1/65 อยู่ที่ 20% ขณะที่ภาพครึ่งปีหลังมองรายได้ต่างๆ ยังเติบโตได้ต่อจากออเดอร์ที่กลับมาเพิ่มขึ้นจากจีนล็อกดาวน์และเข้าสู่ไฮซีซั่น ส่งผลให้นักวิเคราะห์เตรียมปรับประมาณการณ์ขึ้นด้วย
อย่างไรก็ตาม หากตัดน้ำหนักของหุ้น DELTA ออกไป มองว่าภาพรวมตลาดฯ เคลื่อนไหวทรงตัว เนื่องจากจะเข้าสู่ช่วงวันหยุดยาวหลายวัน และนักลงทุนรอติดตามผลการประชุมธนาคารกลางสหรัฐ (เฟด), การเปิดเผยตัวเลข GDP ไตรมาส 2/65 และตัวเลขเศรษฐกิจต่างๆของสหรัฐ ให้แนวรับ 1,550 จุด และแนวต้าน 1,570 จุด